Lögreglustjórinn á Vesturlandi hefur sent allri yfirkjörstjórn Norðvesturkjördæmis sektargerð, þar sem kjörstjórnarmönnum er boðið að ljúka málinu með sekt. Samkvæmt heimildum fréttastofu er yfirkjörstjórnin sektuð fyrir að hafa látið atkvæði liggja óinnsigluð eftir að talningu lauk.
Karl Gauti Hjaltason, oddviti Miðflokksins í Suðvesturkjördæmi, kærði talninguna til lögreglustjórans á Vesturlandi eftir þingkosningarnar í september. Hann var í hópi þeirra fimm frambjóðenda sem misstu þingsæti sitt eftir að atkvæði í kjördæminu voru endurtalin.
Rannsókn málsins lauk í síðustu viku. Málið fór til meðferðar hjá ákærusviði lögreglustjórans á Vesturlandi og í framhaldinu voru sendar út sektargerðir til allra í yfirkjörstjórninni þar sem þeim var boðið að ljúka málinu með sekt.
Eftir því sem fréttastofa kemst næst snýr sektargerðin einna helst að því að atkvæði hafi legið óinnsigluð eftir fyrstu talningu.
Samkvæmt heimildum fréttastofu fékk Ingi Tryggvason, formaður yfirkjörstjórnar, hæstu sektargerðina eða 250 þúsund krónur. Ingi vildi ekkert tjá sig um málið við fréttastofu og sagðist ekki sjá neina ástæðu til þess. Aðrir í yfirkjörstjórninni fengu sekt upp á 150 þúsund krónur. Ekki náðist í lögreglustjórann á Vesturlandi.
Ef fólkið fellst ekki á að greiða sektina þarf lögreglustjórinn á Vesturlandi að ákveða hvort hann gefur út ákæru. Málið myndi þá rata fyrir dómstóla. Eftir því sem fréttastofa kemst næst hefur það ekki gerst áður að yfirkjörstjórn hafi verið send sektargerð eftir kosningar.